Mistä on kyse? Ravintolat kilpailevat paitsi keskenään, myös somen ja fitness-trendien kanssa, sanoo Restamaxin uusi linjajohtaja

Miko Helanderin mielestä nykyinen alkoholipolitiikka on vastuutonta

Restamax Oyj on yksi Suomen suurimmista ravintola-alan konserneista, joka listautui pörssiin vuonna 2013

Ihmiset käyttäytyvät yökerhossa nykyään fiksummin kuin kymmenen vuotta sitten. Miko Helander

Taantuma koettelee ravintola-alaakin ja kilpailu asiakkaista on kiivasta. Ravintolat kilpailevat paitsi keskenään myös monien uusien trendien kanssa. Restamax-ravintolayhtiön linjajohtajana joulukuussa aloittava Miko Helander sanoo, että sekä ihmisten rahan että ajan käyttö ovat muuttuneet.

– Varsinkin 20–24-vuotiaitten ikäluokassa on fitnessistä alkaen trendejä, jotka eivät välttämättä sovi hyvin yhteen yökerhobailauksen kanssa, sanoo Helander.

– Ihmisten sosiaalinen käyttäytyminen on ainakin osittain siirtynyt pois yökerhoista ja ravintolassakin monet näpräävät koko ajan sosiaalisessa mediassa.

– Minusta olisi mukavampaa, jos ihmiset keskittyisivät yökerhossa seurustelemaan keskenään kasvokkain.

"Valtion alkoholipolitiikka on vastuutonta"

Miko Helander suomii kovin sanoin Suomen alkoholipolitiikkaa.

– Valtion alkoholipolitiikan takia ihmiset hakevat juotavansa Virosta.

Viinaralli Virosta näkyy Helanderin mielestä ihan konkreettisesti Tampereellakin.

– Kaduilla ja puistoissa näkee paljon tyhjiä pulloja ja tölkkejä. Kukaan ei kerää niitä, koska niistä ei saa panttia.

Helander toivoo myös ravintoloiden aukioloaikojen vapauttamista. Aukioloaikojen lyhentämisestä seuraisi kaaos.

– Ravintoloissa on valvonta päällä. Jos esimerkiksi syntyy tappelu, joku tulee väliin ja riita saadaan loppumaan lyhyeen. Jos kotona syntyy tappelu, voi tapahtua mitä vain.

– Jos baarit menevät aiemmin kiinni, juominen siirtyy jatkoille, missä ei ole järjestyksenvalvontaa.

Insinööriopiskelija vaihtoi baarin puolelle

Miko Helander ei ole tullut ravintola-alalle ihan perinteisintä reittiä. Hän on opiskellut myös automaatio- ja tuotantotalouden insinööriksi.

– Olin 22-vuotiaana vaihto-opiskelijana Espanjassa. Päädyin siellä baariin töihin.

Sillä tiellä Helander on edelleen. Hän on työskennellyt erilaisissa esimiestehtävissä kohta kymmenen vuotta.

– Ihmiset käyttäytyvät yökerhossa nykyään fiksummin kuin kymmenen vuotta sitten. Alkoholinkäyttökin on siistiytynyt, kehuu Helander.